Tramp: Mirziyoyevni vatanida ham, xorijda ham hurmat qilishadi
Shavkat Mirziyoyev Oq uyda Donald Tramp bilan salkam bir soat muloqot qildi. Yuzma-yuz uchrashuvdan oldin ular matbuot oldida qisqa bayonot berishdi.
O'zbekiston Prezidenti Shavkat Mirziyoyevning Oq uyga ilk tashrifi va Donald Tramp bilan uchrashuvi yakunlandi. Muzokaralardan oldin ikki rahbar matbuotga qisqa bayonot berdi. "O'zbekiston prezidentini ulkan sharaf bilan kutib olyapmiz. Uni o'z vatanida ham, xorijda ham chuqur hurmat qilishadi. O'zbekiston bilan turli yo'nalishlarda, jumladan savdo bobida yaqindan hamkorlik qilayapmiz. Aytish joiz, O'zbekiston AQShga sarmoya kiritgan. Bizning ham u yerda sarmoyalarimiz bor. Ayni damda harbiy sohada hamkorlik qilyapmiz. O'zbekiston harbiy texnika sotib olyapti bizdan", - dedi Tramp. Shavkat Mirziyoyevning aytishicha, Qo'shma Shtatlar O'zbekiston mustaqilligi, suvereniteti, hududiy daxlsizligini Mustaqillikning ilk yillaridan beri qo'llab-quvvatlab kelgan. "AQSh va O'zbekistondagi so'nggi prezident saylovlaridan beri ikki mamlakat munosabatlari yangi bosqichga ko'tarilgan", - dedi Mirziyoyev. O'zbekiston rahbari AQSh prezidentining iqtisodiyotdagi yutuqlarini, soliq islohotlarini amalga oshirganini, yangi ish o'rinlarini yaratganini olqishladi. "Siz bilan Riyodda va Nyu-Yorkdagi uchrashuvlarimiz hamda o'tgan yili telefon orqali bo'lgan suhbatimiz ketidan bugungi uchrashuvni tarixiy deb atasak bo'ladi. So'nggi bir yarim yilda sarmoyalar bobida AQSh bilan yaqindan hamkorlikdamiz. So'nggi paytlarda Amerikadan ko'plab texnologiya va texnika olayapmiz", - dedi Mirziyoyev. O'zbekiston rahbarining aytishicha, oxirgi kunlarda AQShning yetakchi kompaniyalari bilan 5 milliard dollarga teng shartnomalar imzolandi. "O'zbekiston va AQSh o'rtasida strategik hamkorlikning yangi davri boshlandi", - dedi Mirziyoyev.